Paroolganger in plaashuis doodgeskietFoto bloot ter illustrasie. (Foto: Pixabay) ’n 39-jarige man wat op parool was, is Sondagaand in ŉ plaashuis op Hendrina in Mpumalanga doodgeskiet nadat hy glo by die huis ingebreek het. Volgens die polisie se inligting is die man, Joseph Vilakazi, deur ’n 70-jarige inwoner van die huis doodgeskiet. Kol. Donald Mdhluli, polisiewoordvoerder, sê die bejaarde man en sy vrou het omstreeks 18:30 tuisgekom en ŉ gewapende Vilakazi in hul huis betrap. Hy het glo ŉ mes in sy hand gehad. Nadat hy geskiet is, het Vilakazi glo deur ŉ venster in ŉ vertrek op die boonste verdieping van die huis probeer vlug, maar verdere beserings in die proses opgedoen. Die polisie is ontbied en Vilakazi is op die toneel dood verklaar. Dit is nie bekend hoeveel keer hy geskiet is nie. Mdhluli sê die bejaarde egpaar is na afloop van die voorval na ŉ hospitaal geneem waar hulle behandeling vir skok ontvang het. Hul bure was ten tyde van die polisie se aankoms reeds op die toneel. “Dit is uit verdere ondersoek vasgestel dat die verdagte voorheen met sake van verkragting en huisroof verbind is. Daar was ongeveer 14 sake van huisbraak, diefstal en aanranding met die doel om ernstig te beseer teen hom aanhangig. Hy is voorheen tot 15 jaar tronkstraf gevonnis en was ten tyde van die voorval op parool. “Die polisie ondersoek die omstandighede wat tot die noodlottige skietvoorval gelei het, en die dossier sal daarna na die direkteur van openbare vervolging vir ŉ besluit gestuur word.” Lt.genl. Semakaleng Daphney Manamela, provinsiale polisiekommissaris, het haar kommer oor die aanval op die bejaarde egpaar uitgespreek, asook oor aanvalle op mense in die boerderygemeenskap.